СТАНОВИЩЕ

 от проф. д-р Магдалена Костова-Панайотова,

Филологически факултет, Югозападен университет „Неофит Рилски“

За дисертационния труд на докторант Десислава Тимчева за придобиване на образователната и научна степен „доктор“ в направление 2.1. Филолоия по научната специалност *Литература на народите на Европа,*

*Америка, Африка, Азия и Австралия (Португалска литература, ХХ – ХХI в.)* на тема:

**ПОЕТИКА НА ПРОСТРАНСТВОТО В ХУДОЖЕСТВЕНОТО ТВОРЧЕСТВО НА ЖОАО ДЕ МЕЛО**

Десислава Тимчева е завършила *Португалска филология и Магистратура по Литература и творческо писане* в Софийския университет „Св. Кл. Охридски“. Това очевидно формира и към интересите й, насочени към художественото творчество на Жоао де Мело, професор, автор на романи, есета, разкази, антологии, обществен деец, носител на множествено литературни награди, чието творчество е познато в България с единствен преведен роман и е малко изследвано.

Тимчева работи като хоноруван асистент в Софийския университет от 2014 до 2017 г. и от 2019 година до понастоящем. От февруари 2017 е докторант към Факултета по класически и нови филологии.

 В настоящата процедура докторантката е предсатвила три публикувани статии по темата на дисертацията, резултат от участието й в разлчини научни конференции, както и дисертационен труд с обем от 247 страници, съдържащ 115 библиографски единици. Дисертационният труд на Десислава Тимчева се състои от увод, четири глави, заключение и цитирана литература. Авторефератът е с общ обем от 53 страници и отразява коректно текста на труда, както и неговите приноси.

Темата на дисертацията, избрана от докторантската, е актуална и дисертабилна: поетиката на пространството, макар и изследвана честоне само в българското литературознание, тук е представена чрез творчеството на слабо познат, както стана дума, в България, но изключително интересен писател. **Лишени от функционалната си стойност, предметите в художествените текстове понякога се превръщат в огледала, отразяващи едни мечтани картини, ако перифразираме Морис Реймс. Те като че ли се сдобиват с душа, видени са като обиталища, където човекът може да се приюти, бягайки в желаното.**

**Подреждайки предметите, ние преподреждаме времето, лишаваме го от крайност в разбирането на Бодрияр и в този смисъл в постмодерния свят те са на път да се превърнат във всекидневна митология, която изсмуква тревогата от времето и смъртта.**

Теоретичното представяне на идеята за пространството в литературознанието в текста на Тимчева тръгва от теорията на Бахтин за хронотопа, през изследванията на редица класически наратолози, обръща специално внимание на португалските литературоведи Карлош Рейш и Ана Крищина Лопеш, на феноменолозите, като са отразени и актуалните перспективи, но не претендира за изчерпателност. В същото време този преглед не „тежи“, той е бих казала, колкото трябва. Представени са и теоретични разработки, които подкрепят тезата на докторантската, че пространствата могат да бъдат едновременно физическа обективна реалност и субективно преживяване.

Начинът на осмисляне на пространството в текста на Тимчева е многопосочен и се характеризира с желание за класификационни подредби: то е разграничавано на обективна и субективна пространствена реалност, социално-историческо и психологическо.

Първо се анализира присъствието в творчеството на Жоао де Мело на трите физически пространства, които се отличават в художественото творчество на писателя: островът, водата и градът, „пространствените стратегии“ за представянето им.

Към смислообразуващите способности на частите на пространството Тимчева се насочва в Глава трета, където анализираните исторически и социални пространства, динамиката в Португалия от средата до края на ХХ в., пресъздават своеобразната критика на твореца към съвременното му консуматорско общество. На преден план са изведни някои наболели проблеми на съвременното глобално общество, свързани с миграцията, стремежът да намериш нов дом, капаните на миналото, търсенето на смисъл и променящите се форми на живота в новото място.

В Четвърта глава изследователският интерес се насочва към индивидуалните преживявания на героите, като психологическото уплътняване на образите им се постига чрез пространствената действителност. В тази глава се анализира *телесното пространство, лудницата, семинарията и девическия манастир* като оформящи в различни текстове психологията на персонажите. Освен върху романа „Плачещи щастливи хора“, анализът обхваща и романа „Обърканият човек“, пътеписи, новели и много разкази, като по този начин постига всеобхватен поглед върху пространствените харакатеристика на цялостното творчество на писателя.

Събрана е подробна и несистематизирана по подобен начин библиография, добре оформена, а някои от анализите в главите включват и авторски преводи на множество текстови примери, което би могло да бъде полезно и за учебни цели при различни преводачески модули.

Не на последно място текстът е изключително четивен и звучи увлекателно, което, според мен е несъмнен плюс за всеки научен текст, ако не иска да отблъсне своя читател. Дисертацията ще бъде интересна и при сравнителни проучвания, поради което препоръчвам да бъде издадена, след редактиране на някои дребни технически грешки.

Като цяло се е получил сериозен, самостоятелен и приноснен труд, който има своя физиономия и е добре оформен.

Според Чл. 71. (1) от “Правилника за условията и реда за придобиване на научни степени и заемане на академични длъжности в СУ „Св. Климент Охридски”“Рецензиите и становищата завършват с положителна или отрицателна оценка”. В този смисъл подчертавам, че авторката е представила научно изследване, което е значимо и говори за достатъчен научен потенциал. Предлагам на научното жури да присъди научната степен „доктор” на Десислава Тимчева.

28 ноември 2020

Проф. д-р Магдалена Костова-Панайотова